Diari Oficial de la Generalitat Valenciana


Sumari del DOGV 2388, del 16-11-1994 (1994/833048)

RESOLUCIÓ, de 2 de novembre de 1994, de la Secretaria General de la Conselleria d'Administració Pública, per la qual es disposa la publicació del conveni mare de col.laboració entre la Generalitat Valenciana i la Federació de Caça en l'àmbit de la fauna cinegètica i la protecció dels hàbitats i les especies amenaçades.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2388

Data del DOGV
:   16-11-1994

Secció del DOGV
:   ALTRES DISPOSICIONS

Número del document
:   1994/833048


Data del document
:   02-11-1994

Organisme emissor
:   Conselleria de Medi Ambient

Tipus de document
:   Resolució

RESOLUCIó de 2 de novembre de 1994, de la Secretaria General de la Conselleria d'Administració Pública, per la qual es disposa la publicació del conveni marc de col.laboració entre la Generalitat Valenciana i la Federació de Caça en l'àmbit de la fauna cinegètica i la protecció dels hàbitats i les espècies amenaçades. [94/7868]  
Subscrit, després de la tramitació reglamentària, entre la Generalitat Valenciana i la Federació de Caça, el dia 26 de setembre de 1994, un conveni marc de col·laboració en l'àmbit de la fauna cinegètica i la protecció dels hàbitats i les espècies amenaçades, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0474/94, i que figura com a annex d'aquesta resolució.  
València, 2 de novembre de 1994.- El secretari general de la Conselleria d'Administració Pública.  
Conveni marc de col·laboració entre la Generalitat Valenciana i la Federació de Caça en l'àmbit de la fauna cinegètica i la protecció dels hàbitats i les espècies amenaçades  
València, 26 de setembre 1994  
Reunits  
D'una banda, el Sr. Emèrit Bono i Martínez, conseller de Medi Ambient, en nom i representació de la Generalitat Valenciana.  
De l'altra, el Sr. José Gil Pérez, president de la Federació de Caça de la Comunitat Valenciana, en nom i representació d'aquesta, segons els estatuts de l'entitat.  
Ambdues parts tenen i acrediten la capacitat legal necessària per a formalitzar aquest conveni, i per aquesta raó  
Exposen  
1. Que la Conselleria de Medi Ambient de la Generalitat Valenciana té atribuït el desenvolupament de les actuacions relatives a la conservació, la protecció, el desenvolupament i la utilització racional del medi físic, i la caça i la pesca en aigües interiors, com també la vigilància i la prevenció dels incendis forestals.  
2. Que la Federació de Caça de la Comunitat Valenciana agrupa un col·lectiu d'associats superior a 75.000 dels 125.000 caçadors amb llicència de caça.  
3. Que els objectius de les dues entitats són coincidents respecte a la gestió ordenada de la fauna cinegètica i la protecció de la fauna amenaçada.  
4. En conseqüència, d'acord amb tot l'exposat, i a fi de regular i canalitzar la col·laboració entre aquests organismes per aconseguir els fins esmentats, es formalitza aquest conveni d'acord amb les següents  
Estipulacions  
Primera. Objecte del conveni.  
És objecte d'aquest conveni la col·laboració entre les entitats signatàries a fi d'unir coneixements i experiència d'una banda amb la gestió ambiental, per aconseguir una racional planificació de la caça, els vedats i les repoblacions cinegètiques en l'àmbit de la Comunitat Valenciana, com també aprofundir en el coneixement dels impactes negatius que afecten la fauna, especialment en el cas dels incendis forestals i la prevenció d'epizoòties de la fauna cinegètica.  
Segona. Vigència.  
Aquest conveni, com a acord marc, tindrà una vigència indefinida, tret que hi haja denúncia per alguna de les parts, denúncia que haurà de fer-se amb una antelació de dos mesos previs a l'acabament del període anual.  
En cas d'incompliment del que estableix aquest conveni, el conseller de Medi Ambient de la Generalitat Valenciana podrà rescindir-lo després de donar audiència a l'altra part.  
Tercera. Aportacions.  
La Federació de Caça de la Comunitat Valenciana es compromet a col·laborar participant de forma activa i coordinada en l'execució de les activitats que a continuació s'especifiquen:  
1. Intercanvi d'informació sobre les espècies de fauna cinegètica, espècies en perill d'extinció i espècies amenaçades en general, a l'efecte d'una gestió ordenada, com també col·laborar en la recuperació d'aquestes i en la conservació del patrimoni genètic de les nostres espècies cinegètiques i, concretament, en allò referent a la perdiu i el conill.  
2. Informar la Conselleria de Medi Ambient sobre l'existència d'impactes que afecten la fauna en una zona determinada i, per tant, la qualitat de l'hàbitat.  
Vigilar i alertar de l'existència d'incendis forestals i col·laborar a extingir-los en la mesura de les seues possibilitats.  
La Conselleria de Medi Ambient es compromet a fer partícip la Federació de Caça de la Comunitat Valenciana de la planificació de les diferents àrees ambientals en què estan relacionats, en concret:  
1. Participació prèvia a l'emissió de la Conselleria de Medi Ambient de l'ordre general de vedes de caça.  
2. En l'elaboració de normativa cinegètica de caràcter general i en l'elaboració de les proves del futur examen de caçador.  
3. En la definició dels vedats socials de caça, zones de caça controlada, reserves de caça, refugis de caça i espais naturals protegits en general.  
4. La Federació de Caça de la Comunitat Valenciana tindrà a tots els efectes la consideració de societat col·laboradora mitjançant la qual la Conselleria de Medi Ambient farà la gestió conjunta d'almenys una àrea cinegètica a cadascuna de les tres províncies de la Comunitat Valenciana.  
Quarta. Comissió mixta.  
Es constituirà una comissió mixta composta per membres designats per la Conselleria de Medi Ambient i la Federació de Caça de la Comunitat Valenciana, la missió de la qual serà la coordinació, la comprovació i l'execució de les actuacions objecte d'aquest conveni. La comissió podrà proposar la realització de convenis específics per efectuar actuacions conjuntes d'interès per a les parts signants.  
La comissió mixta es designarà en el termini de dos mesos a partir de la firma d'aquest conveni, i serà aquesta qui determinarà el nombre i la periodicitat de les reunions. En la composició de la comissió s'integraran 4 membres de la Conselleria de Medi Ambient i 4 membres de la Federació de Caça. Aquesta comissió estarà presidida per la directora general de Conservació del Medi Natural.  
Cinquena. Dotació econòmica  
Aquest conveni, com a instrument marc, no genera compromisos econòmics per a les parts signatàries.  
Sisena. Normativa del conveni  
Aquest conveni marc té caràcter administratiu; la Conselleria de Medi Ambient es reserva totes les facultats que li corresponen per al seu compliment, interpretació i execució.  
I, com a prova de conformitat, i perquè en quede constància, ambdues parts firmen per triplicat aquest conveni, al lloc i en la data indicats a l'encapçalament.  
El conseller de Medi Ambient: Emèrit Bono i Martínez.  
El president de la Federació de Caça de la Comunitat Valenciana: José Gil Pérez.